23.11.2022 г.
BG
Официален вестник на Европейския съюз
L 303/19
ДЕЛЕГИРАН РЕГЛАМЕНТ (ЕС) 2022/2291 НА КОМИСИЯТА от 8 септември 2022 година за изменение на приложение I към Регламент (ЕС) 2019/1021 на Европейския парламент и на Съвета относно устойчивите органични замърсители по отношение на хексахлоробензен (текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, като взе предвид Регламент (ЕС) 2019/1021 на Европейския парламент и на Съвета от 20 юни 2019 г. относно устойчивите органични замърсители (1), и по-специално член 15, параграф 1 от него, като има предвид, че: (1)
С Регламент (ЕС) 2019/1021 се изпълняват ангажиментите на Съюза по Стокхолмската конвенция за устойчивите органични замърсители (2) и по Протокола за устойчивите органични замърсители към Конвенцията за трансгранично замърсяване на въздуха на далечни разстояния от 1979 г. (3).
(2)
Съгласно член 3, параграф 1 от Регламент (ЕС) 2019/1021 се забраняват производството, пускането на пазара и употребата самостоятелно, в смеси или в изделия, на веществата, изброени в приложение I към посочения регламент, при спазване на условията по член 4 от посочения регламент.
(3)
Хексахлоробензенът е включен в приложение I към Регламент (ЕС) 2019/1021, без да е посочена пределно допустима стойност за следи от непреднамерен замърсител.
(4)
По силата на член 15, параграф 1 от Регламент (ЕС) 2019/1021 на Комисията се предоставя правомощието да приема делегирани актове за изменение на съществуващите вписвания в приложение I, за да ги адаптира към научнотехническия прогрес.
(5)
Комисията определи наличието на хексахлоробензен като онечистване в някои вещества, смеси и изделия, включително пестициди, хлорирани разтворители, мастила, покрития, бои и тонери, вещества за обработка на дървесина, текстил и за употреба в пластмаси.
(6)
За да се изясни правното положение и да се улесни прилагането по отношение на употребата на вещества, смеси или изделия, съдържащи хексахлоробензен като следи от непреднамерен замърсител, пределно допустимата стойност за хексахлоробензен като следи от непреднамерен замърсител следва да бъде определена на 10 mg/kg (0,001 тегловни %).
(7)
Поради това Регламент (ЕС) 2019/1021 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1 Приложение I към Регламент (ЕС) 2019/1021 се изменя в съответствие с приложението към настоящия регламент.
Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.
(1) ОВ L 169, 25.6.2019 г., стр. 45.
(2) ОВ L 209, 31.7.2006 г., стр. 3.
(3) ОВ L 81, 19.3.2004 г., стр. 37.